[pic] | KOMISIJA EVROPSKIH SKUPNOSTI |

Bruselj, 10.3.2009

COM(2009) 99 konč.

POROČILO KOMISIJE SVETU IN EVROPSKEMU PARLAMENTU

LETNO POROČILO O HONGKONGU ZA LETO 2008

Posebna administrativna regija Ljudske republike Kitajske Hongkong: letno poročilo za leto 2008

Povzetek

Enajst let po izročitvi je izvajanje načela „ena država, dva sistema“ še vedno zadovoljivo, tako da način življenja v Hongkongu ostaja nespremenjen ter se spoštujejo temeljne svoboščine in načelo pravne države. Vzajemni pragmatični pristop krepi sodelovanje z EU, ki spodbudno napreduje in se je v letu 2008 še poglobilo s Programom EU za poslovne informacije. Po poslabšanju razmer v poznih devetdesetih letih dvajsetega stoletja se je hongkonško gospodarstvo znova popravilo, zlasti potem, ko je Kitajska spodbudila nov razmah lokalnega turizma in Hongkongu podelila privilegiran dostop do celinskih trgov. Gospodarstvo trenutno hudo trpi zaradi svetovne finančne krize, ki je močno prizadela storitveni sektor. Hitrost izvajanja reform za uvedbo splošne volilne pravice za izvolitev glavnega upravitelja leta 2017 in zakonodajnega sveta leta 2020 ostaja zaskrbljujoča.

Uvod

Komisija se je v Sporočilu, ki ga je sprejela takoj po izročitvi Hongkonga Kitajski leta 1997 zavezala, da bo izdajala letna poročila o razvoju dogodkov v Posebni administrativni regiji Ljudske republike Kitajske Hongkong. To je enajsto takšno poročilo po vrsti.

Minilo je enajst let odkar je Hongkong postal Posebna administrativna regija Ljudske republike Kitajske Hongkong (PAR), ki temelji na načelu „ena država, dva sistema“, zapisanem v skupni izjavi Kitajske in Velike Britanije ter Temeljnem zakonu Hongkonga. Temeljni zakon, ki je začel veljati 1. julija 1997, zagotavlja, da bo Hongkong v naslednjih petdesetih letih ohranil tržni gospodarski sistem, poslovno okolje, načelo pravne države ter zaščito temeljnih pravic in svoboščin. To načelo se je v zadnjih enajstih letih izkazalo za učinkovito.

Za Evropsko unijo je Hongkong pomemben partner, s katerim imata enake vrednote in interese na področjih gospodarstva, trgovine, zakonodaje, socialnih vprašanj in kulture. Odnosi med EU in Hongkongom so se na teh področjih razvijali ves čas od leta 1997. V zadnjih nekaj letih so se odnosi med EU in Hongkongom razširili na nova področja sodelovanja, kot so okolje, letalstvo, konkurenca in izobraževanje. EU si želi, da bi prebivalci Hongkonga še naprej uživali avtonomijo in svoboščine, ter spodbuja ukrepe za zgoden in občuten napredek pri uvajanju splošnih volitev, ki jih predvideva Temeljni zakon.

Gospodarski razvoj

Hongkong je odprto gospodarstvo in mednarodno finančno središče, ki ima vse tesnejše vezi z gospodarstvom celinske Kitajske in je odvisno od izvoza na trge ZDA in EU, zato se ni mogel izogniti vplivu svetovne finančne in gospodarske krize. Njegovo gospodarstvo je v letu 2008 doživelo hiter upad, vendar je v prvi polovici leta vseeno doseglo solidno stopnjo rasti okoli 5,7 %. Ob tej rasti je hongkonška borza doživljala močna nihanja. Proti koncu leta je inflacijski pritisk popustil in v novembru je indeks cen življenjskih potrebščin znašal 3,1 % (v primerjavi z več kot 6 % sredi leta 2008). Proračunske rezerve, ki so ostale krepke, so vladi omogočile, da je uvedla dodatne ukrepe fiskalnih spodbud za obvladovanje krize.

Kot je glavni upravitelj Donald Tsang poudaril v svojem oktobrskem političnem nagovoru, sta hongkonška izziva spopadanje s slabim zunanjim finančnim okoljem in nadaljnja krepitev položaja Hongkonga v vlogi mednarodnega finančnega središča. Hongkong se je na krizo odzval z ukrepi za izboljšanje regulativnega okvira, zagotovitev likvidnosti finančnega sistema in jamčenje bančnih vlog. Vendar pa je zaostrovanje kreditnih pogojev še povečalo težave mnogih zelo zadolženih družb, zlasti malih in srednjih podjetij ter čezmejnih proizvajalcev na območju delte reke Pearl, kjer se je poslovno okolje poslabšalo zaradi naraščajočih proizvodnih stroškov in šibkejšega zunanjega povpraševanja. Vlada PAR Hongkong je zagotovila sheme financiranja v pomoč tem podjetjem.

Opredelila je štiri gospodarske sektorje, ki so zaradi finančne krize zlasti ranljivi – finančne storitve, trgovina in logistika, storitve v zvezi s turizmom in potrošnjo ter nepremičnine in gradbeništvo. Delovna skupina za gospodarske izzive, ki jo vodi glavni upravitelj, bo oblikovala konkretne možnosti vlade in poslovna skupnost za spopadanje s temi izzivi. Vendar pa zaradi racionalizacije delovanja podjetij in obsežnih odpuščanj ob širitvi vpliva finančne krize eden največjih izzivov Hongkonga postaja problem brezposelnosti.

Oktobra 2008 je premier Wen Jiabao ponovil, da bo Kitajska Hongkongu pomagala pri premagovanju finančne krize ter določil podrobne smernice podpornih ukrepov – sodelovanje s hongkonškimi zakonodajalci na finančnem področju pri pripravi načrtov ukrepov, hitrem izvajanju infrastrukturnih projektov, zlasti mostu med Hongkongom, Macaom in Zhuhaiem, širitvi sheme za individualne potnike, zagotavljanju podpore za mala in srednja podjetja in zagotavljanju stabilne oskrbe s hrano za ublažitev inflacije.

Hongkong nadaljuje z vse tesnejšim sodelovanjem s celinsko Kitajsko v zvezi s pretokom oseb, znanja, storitev in sredstev, zlasti v okviru Sporazuma o tesnejšem gospodarskem partnerstvu (CEPA). Osrednje besedilo svojega prvega sporazuma o prosti trgovini (CEPA I) sta Hongkong in celinska Kitajska podpisala leta 2003. Po petih dopolnitvah je CEPA z vsebinskega vidika postal prostotrgovinski sporazum o liberalizaciji storitev „STO–plus“ . Ponudniki storitev iz EU, ki delujejo v Hongkongu, uživajo koristi prednostnega dostopa do celinskega trga. Sredi leta 2008 je bilo v Hongkongu v skladu s sporazumom CEPA registriranih 1 232 gospodarskih družb, med katerimi je bilo 144 družb iz EU s sedežem v Hongkongu.

Na monetarnem področju je Hongkong ponovil, da bo obdržal vezavo na ameriški dolar, ki velja že 25 let. Nadalje je bilo ugotovljeno, da se bo v okviru podpore celinske Kitajske Hongkongu pri obvladovanju finančne in gospodarske krize poslovanje z renminbijem (RMB) v Hongkongu še okrepilo. V Hongkongu se bodo še naprej izvajali testni projekti za liberalizacijo poslovanja v tej valuti.

Sodelovanje med EU in Hongkongom

Odnosi med EU in Hongkongom so se od leta 1997 neprekinjeno razvijali na podlagi skupnih interesov in skrbi. Hongkong je strateški trgovinski in naložbeni partner EU ter platforma za trgovinsko in naložbeno posredništvo med EU in Kitajsko. Znatno in pragmatično dvostransko sodelovanje se je v letu 2008 okrepilo na novih področjih skupnega interesa.

EU je bila v letu 2007 druga največja hongkonška trgovinska partnerica, takoj za celinsko Kitajsko. Po drugi strani je bil Hongkong v letu 2007 za EU 15. največji izvozni trg. Vrednost skupne dvostranske trgovinske izmenjave med EU in Hongkongom je v letu 2007 znašala 31,5 milijarde EUR in se je v prvih devetih mesecih leta 2008 povzpela za 3,9 % na 35,4 milijarde EUR. Vendar je zaradi vse pogostejšega poslovanja evropskih podjetij neposredno s Kitajsko relativni pomen trgovine prek Hongkonga upadel. Delež trgovine med EU in Kitajsko prek Hongkonga v skupni trgovini med EU in Kitajsko je z ene tretjine v letu 2002 enakomerno padal do vrednosti približno 13 % v prvih osmih mesecih leta 2008.

Leta 2006 je bila EU (po najnovejših dostopnih podatkih), če ne upoštevamo celinske Kitajske in Britanskih Deviških otokov, največji tuji vlagatelj v Hongkongu s precejšnjo prednostjo pred ZDA in Japonsko. Po drugi strani je bil Hongkong za EU najbolj priljubljen kraj za neposredne naložbe v Aziji. Hongkonške naložbe v Evropi so bile v stalnem vzponu in so za japonskimi postale drugi največji vir neposrednih tujih vlaganj iz Azije.

Hongkong je pritegnil mnoge evropske državljane, tako da jih je junija 2008 na njegovem ozemlju živelo in delalo skupaj 31 000 (uradni podatki hongkonškega urada za tujce). To je največja koncentracija državljanov EU v Aziji, kar ostaja spodbuda EU za sodelovanje s Hongkongom. Poslovna prisotnost EU v Hongkongu se še krepi in zajema številna različna področja, zlasti finančne in poslovne storitve, trgovino, maloprodajo in promet. Junija 2008 je bilo v Hongkongu 1 298 regionalnih sedežev in 2 584 regionalnih uradov, ki so zastopali matične družbe zunaj tega ozemlja. S 1 142 regionalnimi sedeži in regionalnimi uradi v Hongkongu so družbe iz EU še vedno največji vlagatelj na njegovem ozemlju.

Sporočilo Evropske komisije z naslovom „Evropska unija, Hongkong in Macao: možnosti za sodelovanje v obdobju 2007–2013“ ostaja okvir politike odnosov med Evropsko unijo in Hongkongom. V njem so predstavljeni številni cilji, ki pomenijo izziv pri razvoju sodelovanja med EU in Hongkongom s poglobitvijo in širitvijo sodelovanja na sedmih ključnih področjih: trgovine in carin, financ, povezovanja med ljudmi, prometa, okolja, zdravja ter varnosti hrane.

Izvajanje dogovorjenih ukrepov političnega in regulativnega sodelovanja na teh sedmih področjih bi morali zdaj dodatno okrepiti z nedavno sprejetim „Programom Evropske unije za poslovne informacije“ za Hongkong in Macao (EUBIP), v okviru katerega se bodo vsebinski dogodki odvijali do leta 2011. Program EUBIP bo orodje za spodbujanje boljšega razumevanja in izmenjavo znanja med Hongkongom in Evropsko unijo z vrsto dejavnosti dvostranskega sodelovanja na področjih, kot so trgovina in naložbe, finančne storitve, prevoz in logistika, okolje, zdravje ter varnost hrane. Po objavljenem razpisu za zbiranje predlogov v avgustu 2008 je bil sklenjen posel s konzorcijem, ki ga sestavljajo Evropska gospodarska zbornica v Hongkongu, Inštitut Macaa za spodbujanje trgovine in naložb ter Inštitut Macaa za evropske študije. Program EUPIB naj bi bil popolnoma delujoč v začetku leta 2009.

Drugi strukturni dialog med EU in Hongkongom, ki se je 11. decembra odvijal v Bruslju, je spodbudil nadaljnji razvoj dialoga in sodelovanja na področjih trgovine, standardov, zaščite pravic intelektualne lastnine, naložb, carin, konkurence, varnosti hrane, letalstva, okolja, izobraževanja in kulture. Med možnimi področji sodelovanja so tudi raziskave in hongkonške organizacije lahko sodelujejo v temi IKT sedmega okvirnega programa.

Strukturni dialog je postal učinkovit mehanizem na visoki ravni, ki uradnikom z obeh strani omogoča pogovore o vprašanjih skupnega interesa. Na letošnjem srečanju so bile obsežne razprave posvečene svetovni finančni krizi in obe strani sta pozdravili odziv svojih vlad. Strani sta se dogovorili o okrepitvi dvostranskega sodelovanja v okviru Programa EU za poslovno sodelovanje, paketa seminarjev Hongkong/Macao o pravicah intelektualne lastnine in vprašanjih standardizacije ter v okviru pobud v zvezi z okoljem, ustvarjalnih panog in povezovanja med ljudmi.

Več dvostranskih obiskov na visoki ravni v letu 2008 je prispevalo h krepitvi odnosov med EU in Hongkongom ter k pospešitvi izvajanja pobud za sodelovanje. Januarja je komisar Kovacs obiskal Hongkong, da bi poglobil carinsko sodelovanje in začel raziskovalni dialog z vlado PAR Hongkong o vprašanju direktive EU o obdavčitvi prihrankov. Junija je v Hongkong odpotovala komisarka Kuneva, ki je poslovni skupnosti predstavila politike EU v zvezi s svetovno politiko varnosti proizvodov. Poleg tega so uradniki Komisije opravili več obiskov v Hongkongu za preučitev možnosti sodelovanja na področjih politik, kot so okolje, gospodarske zadeve, informacijska in komunikacijska tehnologija ter trgovina. Glavni sekretar Henry Tang je aprila obiskal Bruselj in se tam sestal s komisarjem Mandelsonom. Pozval je k vzpostavitvi tesnejših vezi med EU in Hongkongom.

Eno izmed ključnih področij za okrepitev sodelovanja med EU in Hongkongom je okolje. Komisija pozdravlja povečano pozornost, ki jo vlada PAR Hongkong posveča podnebnim spremembam in njeno politično usmeritev v nizkoogljično gospodarstvo, ter dejstvo, da je Hongkong kljub svetovni finančni krizi obdržal svoje zaveze na področju varstva okolja. Hongkong se vidi v vlogi regionalnega akterja pri oblikovanju političnih pobud, zlasti pri vplivanju na sosednjo provinco Guangdong, in si želi sodelovanja celinske Kitajske pri izboljšanju kakovosti zraka v regiji. EU s tem v zvezi z veseljem pričakuje krepitev pobud za sodelovanje z Hongkongom na področju varovanja okolja in sodelovanje v boju proti globalnim podnebnim spremembam. Glede na to, da ima največ strokovnega finančnega znanja v Aziji, dobro urejen trg in dober izvensodni sistem za reševanje sporov, je Hongkong tudi resen kandidat, da postane regionalna trgovalna platforma za inovativne zelene finančne produkte, pri čemer bi mu lahko koristile izkušnje EU pri trgovanju z ogljikom v okviru sistema EU za trgovanje z emisijami (ETS).

Komisija je tudi dejavno sodelovala pri procesu posvetovanja o hongkonškem konkurenčnem pravu, ki bo predložen zakonodajnemu svetu v času zakonodajnega zasedanja v obdobju 2008–2009. Komisija pozdravlja zavezanost hongkonške vlade k sprejetju medsektorskega konkurenčnega prava, ki bo pomagalo zagotoviti enake konkurenčne pogoje in dolgoročno okrepiti konkurenčnost Hongkonga. Poleg tega Komisija pozdravlja bodočo izmenjavo in sodelovanje pri njegovem izvajanju.

Glede na to, da imata EU in Hongkong odlične odnose na področju letalstva in da ima Hongkong sklenjene dvostranske sporazume z večino držav članic EU, je Komisija predlagala vzpostavitev stikov za oblikovanje horizontalnega sporazuma o letalskih storitvah, ki bi z vključitvijo klavzule Skupnosti o določitvi zagotovil pravno varnost obstoječih dvostranskih sporazumov. Po vrsti izmenjav med strokovnjaki EU in Hongkonga v letu 2008 je v marcu 2009 predvideno srečanje na visoki ravni.

Med ključnimi prednostnimi nalogami v letu 2008 je bila javna diplomacija EU v Hongkongu, ki naj bi prizadevanjem javne diplomacije držav članic EU v Hongkongu zagotovila dodano vrednost. Hongkong je središče svobodnega tiska in svobode govora v regiji, vodilno medijsko vozlišče in vstopna točka v celinsko Kitajsko. Komisija je svoja prizadevanja zato usmerila v krepitev prepoznavnosti EU v Hongkongu in zagotavljanje hitrih in izdatnih informacij o trgovinskih in regulativnih politikah EU, energiji in podnebnih spremembah, medkulturnem dialogu in vlogi EU v svetu.

Politično dogajanje

Komisija je v skladu z zavezo, ki jo je leta 1997 sprejela skupaj z Evropskim parlamentom, nadaljevala spremljanje institucionalnega in družbenega razvoja Hongkonga v letu 2008. Med drugim je spremljala demokratični razvoj Hongkonga in postopek uvajanja splošnih volitev, ki jih predpisuje Temeljni zakon Posebne administrativne regije Ljudske republike Kitajske Hongkong (PAR).

Leto 2008 se je začelo z jasno zavezo vlade PAR, da bo uvedla splošno volilno pravico in konkreten urnik, ki bo jih bo omogočil njeno pravočasno uporabo pri neposrednih volitvah glavnega upravitelja leta 2017 in volitvah v zakonodajni svet leta 2020 v skladu z odločitvijo stalnega odbora Nacionalnega ljudskega kongresa z dne 29. decembra 2007. EU je dosledno izražala podporo zgodnjemu in znatnemu demokratičnemu napredovanju Hongkonga pri doseganju končnega cilja, to je uvedbe splošne volilne pravice v Hongkongu. Zato je EU dne 24. januarja izrazila razočaranje nad izključitvijo možnosti splošne volilne pravice v letu 2012 kljub temu, da večina Hongkonžanov podpira hitro uvedbo demokracije v večjem obsegu, kar je vlada Hongkonga priznala decembra 2007. Ves čas smo bili prepričani, da bi bil zgoden napredek pri uvedbi splošnih volitev v Hongkongu skladno s Temeljnim zakonom v interesu Hongkonga in Kitajske. Zato upamo, da bodo vse zadevne strani sodelovale pri pripravi konkretnih predlogov za širše zastavljeno volilno pravico na volitvah glavnega upravitelja in zakonodajnega sveta leta 2012, tako da bo Hongkong naredil napredek pri uvajanju popolne splošne volilne pravice.

Vlada PAR je dejala, da bodo v naslednjih štirih letih razprave usmerjene na vprašanje, kako spremeniti volilni sistem za volitve glavnega upravitelja in zakonodajnega sveta leta 2012. Glavni upravitelj Donald Tsang je februarja imenoval tridesetčlansko delovno skupino za ustavni razvoj, ki ima nalogo preučiti izvedljive možnosti za volitve leta 2012. V svojem letnem političnem nagovoru 15. oktobra 2008 je glavni upravitelj Donald Tsang potrdil, da urnik za uvedbo splošne volilne pravice, ki ga je oblikoval stalni odbor Nacionalnega ljudskega kongresa, v skupnosti uživa široko podporo. Pričakuje se, da bo vlada v prvi polovici leta 2009 opravila javno posvetovanje o sistemu volitev glavnega upravitelja in članov zakonodajnega sveta leta 2012.

Volitve v zakonodajni svet leta 2008 so bile opravljene 7. septembra pod strokovnim nadzorom Komisije za volilne zadeve. Zakonodajni svet ima 60 sedežev; 30 zakonodajalcev se voli na neposrednih volitvah po geografskih volilnih enotah, 30 članov zakonodajnega sveta pa se voli po funkcionalnih volilnih enotah. Za mesta v geografskih volilnih enotah se poteguje 142 kandidatov, tako da imele te volitve v zakonodajni svet med vsemi volitvami v zgodovini Hongkonga najbolj tekmovalen značaj. Demokratična zveza za izboljšanje Hongkonga (Democratic Alliance for the Betterment of HK – DAB) je s 13 sedeži v zakonodajnem svetu ostala največja stranka v zakonodajnem telesu. Njen bivši predsednik Jasper Tsang Yok-sing je bil izvoljen na mesto predsednika zakonodajnega sveta. Pandemokratični tabor si je v zakonodajnem svetu zagotovil 23 od 60 sedežev, tako da manjšina lahko prepreči sprejetje ustavnih sprememb. Dobil je 60 % glasov in s tem obdržal svoj delež v geografskih volilnih enotah z neposrednimi volitvami. Kljub temu so provladne stranke zaradi vrste volilnega sistema v zakonodajnem telesu ohranile precejšnjo večino.

Volitve so bile poštene in mirne. Izvedba volitev v celoti je ponudila še en dokaz politične zrelosti prebivalcev Hongkonga in pokazala, da obstaja trdna podlaga za hiter napredek pri izpolnjevanju končnega cilja Temeljnega zakona, to je uvedbi splošnih volitev.

To zakonodajno obdobje bo za zakonodajni svet zelo pomembno, saj bo razpravljal o predlogu vlade o ustavni spremembi, zlasti njen predlog o nadaljnji demokratizaciji volilnega sistema še pravočasno za uporabo na volitvah leta 2012, za kar bo potrebna podpora dveh tretjin glasov v zakonodajnem svetu.

V letu 2008 se je vladni sistem odgovornosti ministrov razširil, ko je glavni upravitelj v skladu s sistemom političnih imenovanj imenoval osem podsekretarjev in devet političnih pomočnikov, ki bodo tesno sodelovali z vodjami vladnih uradov in državnimi uradniki, ter pomagali pri izvajanju vladnih politik.

Komisija ugotavlja, da so, kot v preteklih letih, neodvisna sodišča in organi pregona tudi v tem letu varovali temeljne pravice in svoboščine, ki jih zagotavlja Temeljni zakon. Sodstvo in organi pregona so v Hongkongu še naprej učinkoviti. V letu 2008 se je več sodnih presoj nanašalo na upravne odločbe, ki so se dotikale pomembnih ustavnih vprašanj. Višje sodišče (High Court) je decembra razsodilo proti postopku urada za tujce za pregled zahtevkov prosilcev za azil v zvezi z mučenjem, ker ta ni dopuščal, da bi ti na kateri koli stopnji postopka pregleda ob sebi imeli pravnega zastopnika, ter dejalo, da postopek krši mednarodne obveznosti Hongkonga po Konvenciji združenih narodov o prepovedi mučenja. V sodni presoji ločene zadeve je Višje sodišče razsodilo proti potezi vlade, s katero je odvzela volilno pravico vsem zapornikom ne glede na vrsto njihove kazni. Sodišče je poudarilo, da je prepoved v nasprotju s pravico, ki jo na ustavni ravni zagotavljata hongkonški Temeljni zakon in Listina temeljnih pravic (Bill of Rights). Glede na navedene primere sodne presoje je minister za pravosodje Wong Yan-lung poudaril, da je sodstvo vladi dalo pomembne in praktične smernice na področjih, kjer so veljavne zakonske določbe mogoče nejasne.

Skrb pa so vzbudile upravne odločbe, ki so tujim državljanom maja prepovedale vstop v Hongkong zaradi poti olimpijskega ognja, ter odprti sodni primeri v zvezi z radijsko postajo brez dovoljenja za izvajanje dejavnosti, ki jo vodijo prodemokratični aktivisti. Obtoženci trdijo, da je hongkonški režim podeljevanja dovoljenj za izvajanje radijskih dejavnosti neustaven, ker daje glavnemu upravitelju neomejeno pravico proste presoje pri odločanju o vlogah za dovoljenje za opravljanje radiodifuzije, kar bi lahko ogrozilo svobodo izražanja. Sodnik Douglas Yau je obtožbe proti njim zavrnil na podlagi svoje odločitve, da sistem podeljevanja dovoljenj krši določbe Temeljnega zakona o svobodi govora. Prizivno sodišče je 12. decembra njegovo odločitev razveljavilo in razsodilo v korist hongkonške vlade. Sodišče je odločilo, da sklicevanje na neustavnost režima podeljevanja dovoljenje ne more biti obramba kaznivega dejanja in zadevo vrnilo prvostopenjskemu sodišču v ponovno sojenje.

Komisija pozdravlja sprejetje Zakona o rasni diskriminaciji, ki ga je zakonodajni svet soglasno sprejel 10. julija, saj bodo na njegovi podlagi diskriminacija, nadlegovanje in obrekovanje zaradi rase nezakoniti, in bo pristojnost Komisije za enake možnosti razširil na vprašanje rasne diskriminacije. Ta zakon je pomemben korak pri graditvi enakopravnejše družbe v Hongkongu. Pozdravljamo tudi zakonodajo, ki je bila 6. junija 2008 sprejeta za izvedbo reform v civilnem sodstvu s ciljem izboljšanja stroškovne učinkovitosti sistema civilnega postopka in zmanjšanje zapletenosti in zamud pri pravdah v Hongkongu. Po pričakovanjih naj bi reforme začele veljati aprila 2009.

Hongkong si bo v prizadeval ohraniti položaj regionalnega središča na področju trgovine, storitev in medijev. Izredno uspešna organizacija konjeniških prireditev olimpijskih iger avgusta in paraolimpijskih iger septembra je potrdila sloves Hongkonga kot prestolnice v Aziji z vlogo multikulturnega stičišča, edinstvenega kraja, kjer se „vzhod sreča z zahodom“.

Možnosti za prihodnost

Takojšnji izziv za vlado PAR Hongkong bo ublažitev učinka finančne krize na realno gospodarstvo. Visoko na seznamu dnevnega reda vlade PAR Hongkong bodo ustvarjanje novih zaposlitvenih možnosti, spodbujanje domačega povpraševanja ter podpora malim in srednjim podjetjem ob hkratnem ohranjanju vloge Hongkonga kot mednarodnega središča financ in storitev za Azijo. Glavni upravitelj Donald Tsang je v političnem nagovoru za leto 2009 dejal, da bi si moral Hongkong prizadevati „finančno krizo spremeniti v priložnost“ in pozval k nadaljnji krepitvi položaja Hongkonga kot mednarodnega finančnega središča.

Prihodnost Hongkonga v vlogi mednarodnega finančnega središča je poleg njegovih ključnih značilnosti, ki zajemajo urejeno pravno okolje, pravno državo, dober regulativni režim in strokovno finančno znanje, povezana s krepitvijo njegovih gospodarskih vezi s celinsko Kitajsko in zlasti z regijo reke Pearl ter njegovih tradicionalnih povezav z jugovzhodno Azijo. Hongkong bo tudi v prihodnje imel pomembno vlogo pri finančnem posredništvu med celinsko Kitajsko in drugimi deli sveta.

Glede na obsežne evropske interese v Hongkongu, ki so prikazani v tem poročilu, bo Hongkong ostal pomemben partner EU v Aziji in bo igral osrednjo vlogo v odnosih med EU in celinsko Kitajsko. Komisija predlaga nadaljevanje učinkovitega sodelovanja z vlado PAR Hongkong za okrepitev pragmatičnega sodelovanja pri skupnem obvladovanju svetovnih izzivov, kot so finančna kriza, gospodarska neodvisnost in varstvo okolja. V okviru splošnih prizadevanj za izboljšanje preglednosti na mednarodni ravni kot odgovora na finančno krizo Komisija in države članice EU z veseljem pričakujejo pripravljenost PAR Hongkong za vzpostavitev sodelovanja z EU na področju obdavčevanja z učinkovito izmenjavo informacij. Dodaten poudarek bi morali nameniti krepitvi povezovanja med ljudmi in izmenjavam, da se bosta Evropa in Hongkong lahko bolje spoznala in spoštovala kulturno raznolikost, ki je skupna obema.

Komisija priznava, da se načelo „ena država, dva sistema“ spoštuje in za prebivalce Hongkonga dobro deluje. Za Evropsko unijo je pomembno, da PAR Hongkong še naprej uživa visoko stopnjo avtonomije pri gospodarskih, trgovinskih, fiskalnih in regulativnih zakonodajnih vprašanjih. EU je zavezana k nadaljnji stabilnosti in blaginji Hongkonga. Prepričani smo, da je najboljši način za njuno zagotovitev, da Hongkong napreduje k uvedbi sistema s splošno volilno pravico, kot to predvideva Temeljni zakon. Za EU je demokratični razvoj Hongkonga pomemben.